แบงก์ชาติฟิลิปปินส์ชี้ยังไม่ต้องปรับนโยบายการเงิน แม้อัตราเงินเฟ้อพุ่ง
แบงก์ชาติฟิลิปปินส์ชี้ยังไม่ต้องปรับนโยบายการเงิน แม้อัตราเงินเฟ้อพุ่ง
5 ม.ค. 2559

ธนาคารกลางฟิลิปปินส์ เปิดเผยว่า ธนาคารกลางยังไม่เห็นความจำเป็นในการปรับเปลี่ยนนโยบายการเงิน แม้ว่าอัตราเงินเฟ้อของฟิลิปปินส์ปรับตัวขึ้นในเดือนธ.ค. และแนวโน้มที่ราคาผู้บริโภคจะเพิ่มขึ้นในเวลาต่อไปนั้นยังคงอยู่ในระดับสูง
อัตราเงินเฟ้อเดือนธ.ค.ของฟิลิปปินส์พุ่งขึ้นแตะระดับ 1.5% จากเดือนพ.ย.ที่ระดับ 1.1% โดยอัตราเงินเฟ้อเดือนธ.ค.แตะระดับสุดในรอบ 7 เดือน และปรับตัวขึ้นมากกว่าที่คาดการณ์ไว้ เนื่องจากความต้องการอาหารและเชื้อเพลิงที่ปรับตัวสูงขึ้น ส่วนอัตราเงินเฟ้อพื้นฐานเดือนธ.ค. ซึ่งไม่นับรวมราคาอาหารและพลังงาน อยู่ที่ระดับ 2.1% พุ่งขึ้นจากเดือนพ.ย.ที่ระดับ 1.8%
นายอามันโด เททังโก ผู้ว่าการธนาคารกลางฟิลิปปินส์ เปิดเผยว่า แม้ว่าตัวเลขเงินเฟ้อขยายตัวในอัตราที่รวดเร็ว แต่อัตราเงินเฟ้อโดยเฉลี่ยยังอยู่ที่ 1.4% ในปี 2558 ซึ่งต่ำกว่ากรอบเป้าหมายของธนาคารกลางที่ 2-4% และคาดว่าเงินเฟ้อในปี 2559 ยังคงอยู่ภายในกรอบเป้าหมายดังกล่าว
ทั้งนี้ นายเททังโกมองว่า “เรายังไม่มีความจำเป็นที่จะต้องเปลี่ยนแปลงนโยบายของเรา อย่างไรก็ตาม เราจะยังคงจับตาดูสถานการณ์และปรับเปลี่ยนตามความจำเป็น”
ทั้งนี้ ธนาคารกลางฟิลิปปินส์ได้คงนโยบายการเงิน นับตั้งแต่ปรับขึ้นอัตราดอกเบี้ย 0.25% ในเดือนก.ย.2557 รวมถึงเพิ่มอัตราส่วนการกันสำรองของธนาคารพาณิชย์ (RRR)
               